A Bizottság 2001/440/EK határozata

(2001. május 29.)

az egyes harmadik országoknak és harmadik országok egyes területeinek a Xanthomonas campestris-től (annak a citrusfélékre patogén minden törzsétől), a Cercospora angolensis Carv. et Mendestől és Guignardia citricarpa Kielytől (annak a citrusfélékre patogén minden törzsétől) mentesként történő elismeréséről szóló 98/83/EK határozat módosításáról

(az értesítés a C(2001) 1484. számú dokumentummal történt)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a növényeket vagy növényi termékeket károsító szervezeteknek a Közösségbe történő behurcolása és a Közösségen belüli elterjedése elleni védekezési intézkedésekről szóló, 2000. május 8-i 2000/29/EK tanácsi irányelvre [1] és különösen annak IV. melléklete A. része I. 16.2. és 16.4. pontjára,

mivel:

(1) A 2000/29/EK irányelv IV. melléklete A. részének I. 16.2., 16.3. és 16.4. pontja a 6. cikkel együtt előírják a tagállamok számára, hogy betiltsák a Citrus L.-, Fortunella Swingle-, Poncirus Raf.-fajták és ezek hibridjei azon gyümölcseinek a területükre történő behozatalát, amelyek olyan harmadik országokból származnak, ahol a (citrusfélékre patogén valamennyi) Xanthomonas campestris-, a Cercospora angolensis Carv. et Mendes- és a (citrusfélékre patogén valamennyi) Guignardia citricarpa Kiely-törzs előfordul.

(2) A legutóbb az 1999/104/EK határozattal módosított [2] 98/83/EK bizottsági határozat [3] szerint bizonyos harmadik országok a (citrusfélékre patogén valamennyi) Xanthomonas campestris-, a Cercospora angolensis Carv. et Mendes- és a (citrusfélékre patogén valamennyi) Guignardia citricarpa Kiely-törzstől mentes területként kerültek elismerésre, és olyan harmadik országokban lévő területek kerültek elismerésre az említett károsító szervezetektől mentes területként, ahol e károsító szervezetek előfordulnak.

(3) Az Élelmiszerügyi és Állat-egészségügyi Hivatal (FVO) által 2000. márciusában végrehajtott kiküldetés során az Amerikai Egyesült Államokban gyűjtött adatok és az Egyesült Államok Mezőgazdasági Minisztériumának Állat- és Növény-egészségügyi Ellenőrző Szolgálata (Animal and Plant Health Inspection Office) által átadott adatok alapján úgy tűnik, hogy a citrusfélékre patogén Xanthomonas campestris törzsek új fertőzéseit észlelték a floridai Broward, Hendry és Hillsborough Countyban; emiatt az említett megyéket törölni kell a Floridában (citrusfélékre patogén valamennyi) Xanthomonas campestris-törzstől mentes területként elismert területek jegyzékéből.

(4) Az említett FVO által 2000. júliusában végrehajtott kiküldetés során Brazíliában gyűjtött adatok és a brazil Ministério da Agricultura e do Abastecimentonak a Secretaria de Defensa Agropecuária által átadott adatok alapján úgy tűnik, hogy a citrusfélékre patogén Xanthomonas campestris törzseket csak a Rio Grande do Sul, a Santa Catarina, a Paraná, a São Paulo, a Minas Gerais és a Mato Grosso do Sul államokban észlelték. A (citrusfélékre patogén valamennyi) Xanthomonas campestris-törzstől mentes területként elismert területek jegyzékét ennek megfelelően módosítani kell.

(5) A fent említett kiküldetés során gyűjtött adatok alapján úgy tűnik, hogy a (citrusféléket károsító valamennyi) Guignardia citricarpa Kiely-törzs csak a Rio de Janeiro, a São Paulo és a Rio Grande do Sul államokban van jelen. Ezért a többi brazil államot vissza kell venni a (citrusféléket károsító valamennyi) Guignardia citricarpa Kiely-törzstől mentes területként elismert területek jegyzékébe.

(6) A 2000. évben Szváziföldről származó, (citrusféléket károsító valamennyi) Guignardia citricarpa Kiely-törzzsel fertőzött Citrus sinensis gyümölcsök észlelését jelentették a Bizottságnak. A (citrusféléket károsító valamennyi) Guignardia citricarpa Kiely-törzstől mentes területként elismert országok jegyzékét ennek megfelelően módosítani kell.

(7) Különleges intézkedést kell hozni azon tranzitáruk esetében, amelyekre a 98/83/EK határozat szerint már kiadták a 2000/29/EK irányelv IV. melléklete A. részének I. 16.2. és 16.4. pontja által elrendelt hatósági nyilatkozatot.

(8) Az e határozatban meghatározott intézkedések összhangban vannak a Növény-egészségügyi Állandó Bizottság véleményével,

ELFOGADTA EZT A HATÁROZATOT:

1. cikk

A 98/83/EK határozat a következőképpen módosul:

1. A 2. cikkben a harmadik francia bekezdés helyébe a következő szöveg lép:

"– Brazília egész területe a Rio Grande do Sul, a Santa Catarina, a Paraná, a São Paulo, a Minas Gerais és a Mato Grosso do Sul államok kivételével"

2. A 2. cikk negyedik francia bekezdésében a "Florida (Collier County, Dade County és Manatee County kivételével)" szöveg helyébe a "Florida (Broward County, Collier County, Miami – Dade County, Hendry County, Hillsborough County és Manatee County kivételével)" szöveg lép.

3. A 4. cikk harmadik francia bekezdésben a "minden citrustermelő harmadik ország Afrikában, Dél-Afrika, Kenya, Mozambik, Zambia és Zimbabwe kivételével" szöveg helyébe a "minden citrustermesztő harmadik ország Afrikában Dél-Afrika, Kenya, Mozambik, Szváziföld, Zambia és Zimbabwe kivételével" szöveg lép.

4. Az 5. cikk egy további francia bekezdéssel egészül ki:

"– Brazíliában: az ország egész területe Rio de Janeiro, São Paulo és Rio Grande do Sul államok kivételével."

2. cikk

Ezt a határozatot nem kell alkalmazni azon citrusfélék esetében, amelyekre a 98/83/EK határozat szerint már kiadták a 2000/29/EK irányelv IV. melléklete A. részének I. 16.2. és 16.4. pontja által elrendelt hatósági nyilatkozatot, valamint azok esetében, amelyeket azelőtt exportáltak, mielőtt Brazília, az Egyesült Államok és Szváziföld illetékes hatóságai értesültek e határozatról.

3. cikk

Ennek a határozatnak a tagállamok a címzettjei.

Kelt Brüsszelben, 2001. május 29-én.

a Bizottság részéről

David Byrne

a Bizottság tagja

[1] HL L 169., 2000.7.10., 1. o.

[2] HL L 33., 1999.2.6., 27. o.

[3] HL L 15., 1998.1.21., 41. o.

--------------------------------------------------